Id-direttorat tat-traduzzjoni tal-Kummissjoni Ewropea jniedi l-konkors Juvenes Translatores għall-11-il sena konsekuttiva “UE 60” - is-60 anniversarju mill-iffirmar tat-Trattat li jistabbilixxi l-Komunità Ewropea” se jkun it-tema tat-testi li t-tradutturi żgħażagħ mill-Ewropa kollha se jkollhom jittraduċu fl-edizzjoni ta' din is-sena tal-Juvenes Translatores. Ir-reġistrazzjoni għall-11-il edizzjoni tal-konkors għat-tradutturi żgħażagħ, organizzat mid-direttorat tat-traduzzjoni tal-Kummissjoni Ewropea, tibda fl-1 ta' Settembru 2017 f'nofsinhar. Il-Kummissarju Ewropew responsabbli mill-baġit, ir-riżorsi umani u t-traduzzjoni, Günther H. Oettinger, qal: “Din hija inizjattiva tajba li tgħaqqad tnejn mill-isbaħ valuri tal-Ewropa — id-diversità lingwistika u t-talent żagħżugħ. Nistieden lill-iskejjel mill-Ewropa kollha biex jieħdu sehem f'din il-kompetizzjoni.” Ir-reġistrazzjoni l-ewwel tinfetaħ għall-iskejjel permezz tal-websajt http://ec.europa.eu/translatores. Il-perjodu tar-reġistrazzjoni jibqa' miftuħ sal-20 ta' Ottubru f'nofsinhar. Il-formola tal-applikazzjoni tinsab onlajn fil-lingwi uffiċjali kollha tal-UE. Fit-tieni fażi, 751 skola jiġu mistiedna jagħtu l-ismijiet tal-istudenti li jkunu se jieħdu sehem f'dan il-konkors. It-tradutturi żgħażagħ — bejn tnejn u ħamsa minn kull skola — jistgħu jkunu ta' kwalunkwe nazzjonalità u jridu jkunu twieldu fl-2000. Huma se jkollhom l-opportunità li jittestjaw il-kapaċitajiet tagħhom fit-23 ta' Novembru 2017, id-data tal-konkors. Il-konkors se jsir fl-istess ħin fl-iskejjel kollha magħżula biex jieħdu sehem. Matul il-konkors, l-istudenti se jittraduċu test ta' paġna minn lingwa uffiċjali tal-UE għal oħra. Dan joħloq total ta' 552 kombinament lingwistiku fost l-24 lingwa uffiċjali. Is-sena l-oħra, l-istudenti użaw 152 kombinament lingwistiku, inkluża t-traduzzjoni mill-Grieg għal-Latvjan, u mill-Bulgaru għall-Portugiż. It-tradutturi tal-Kummissjoni Ewropea jirċievu t-traduzzjonijiet kollha, jikkoreġuhom u jagħżlu rebbieħ minn kull pajjiż. Ir-rebbieħa ta' din is-sena se jiġu mistiedna Brussell f'April 2018, biex jirċievu l-premjijiet tagħhom. L-isfond Id-Direttorat Ġenerali għat-Traduzzjoni tal-Kummissjoni Ewropea ilu jorganizza l-konkors Juvenes Translatores (li bil-Latin tfisser “tradutturi żgħażagħ”) kull sena sa mill-2007. L-għan tiegħu huwa li jippromwovi t-tagħlim tal-lingwi fl-iskejjel, u jagħti liż-żgħażagħ idea dwar xi jfisser li tkun traduttur. Huwa miftuħ għall-istudenti ta' 17-il-sena fl-iskejjel sekondarji u jsir fl-istess ħin fl-iskejjel kollha magħżula mill-Unjoni Ewropea kollha. Il-konkors ispira u ħeġġeġ lil xi wħud mill-parteċipanti biex ikomplu jistudjaw il-lingwi fil-livell universitarju u jsiru tradutturi professjonali. Il-konkors jenfasizza wkoll id-diversità lingwistika kbira tal-Ewropa. Għal aktar tagħrif Il-websajt tal-Juvenes Translatores: Ritratti taċ-Ċerimonja tal-Premjijiet tal-2017 Segwi d-direttorat tat-traduzzjoni tal-Kummissjoni Ewropea fuq Twitter: @translatores